送趙子昂提調寫金經
作者：方回
朝代：宋

paragraphs: 青藜夜照玉堂直，外補已至二千石。
不合自以藝能累，天下善書今第一。
魏晉力命王略帖，摹臨有過無不及。
真行草外工篆隸，兼有與可伯時癖。
小者士庶携卷軸，大者王侯擲縑帛。
門前踏斷鐵門限，苦向王孫覓真迹。
有時乘興掃龍蛇，圖畫紙素動成疋。
有時厭俗三歎息，何乃以此爲人役。
如池如溝棄殘墨，如冢如陵堆敗筆。
太湖西畔松雪齋，七弦風清碧山碧。
桃花水肥釣鱖魚，春雨春風一蓑笠。
胡爲拾此復塵埃，鳴鞭更上金臺驛。
白馬四十二章來，一大藏今五千帙。
訂訛補譌重繕寫，金字琅函較甲乙。
考工記屬冬官卿，潤文使專宰相職。
北門學士董此事，一儒迥勝緇輩百。
精神如玉鬢如漆，天上知己密如櫛。
省臺要官俱可得，還自管城子中出。
右軍寫經博白鵝，孰與明時見數多。